บจ.เอ็มเอไอจิ๋วแต่แจ๋ว
บจ.ในเอ็ม เอ ไอ ฟาดกำไรโต เหตุมีกำไรพิเศษจากเงินประกันจากน้ำท่วม เตือนผู้ลงทุนดูให้รอบคอบ
21 ส.ค. 2555

บจ.ในเอ็ม เอ ไอ ฟาดกำไรโต เหตุมีกำไรพิเศษจากเงินประกันจากน้ำท่วม เตือนผู้ลงทุนดูให้รอบคอบ 
นายชนิตร ชาญชัยณรงค์ รองผู้จัดการ ตลาดหลักทรัพย์แห่งประเทศไทย เปิดเผยว่า บริษัทจดทะเบียน (บจ.) ในตลาดหลักทรัพย์ เอ็ม เอ ไอ (mai) มีกำไรสุทธิรวม 2,641 ล้านบาท ในช่วง 6 เดือนแรก และยอดขายรวม 45,888 ล้านบาท เพิ่มขึ้นจากช่วงเดียวกันของปีก่อน 18.39% 
ขณะที่ไตรมาส 2 ปีนี้ มีกำไรสุทธิ 1,150 ล้านบาท เพิ่มขึ้น 19.39% และยอดขายรวม 22,633 ล้านบาท เพิ่มขึ้น 10.46% ทั้งนี้ ไม่นับรวมกำไรจากการชดเชยค่าเสียหายจากการประกันอุทกภัยจำนวน 277 ล้านบาท ของ บริษัท ไทยมิตซูวา (TMW) 
นายชนิตร เตือนให้นักลงทุนพิจารณางบการเงินให้ถี่ถ้วน เพราะกำไรบางบริษัทที่เติบโตดีนั้น เกิดขึ้นจากได้รับเงินชดเชยจากน้ำท่วมเพียงครั้งเดียว แต่โดยภาพรวมยังมีการเติบโตที่ดี
สำหรับในไตรมาส 2 มีอัตรากำไรขั้นต้น (มาร์จิน) 18.83% ใกล้เคียงกับงวดเดียวกันปีก่อนที่ 18.59% และใกล้เคียงกับไตรมาสแรก แม้ว่ายอดขายในไตรมาส 2 ลดลง 2.61% เมื่อเทียบกับไตรมาสแรก เนื่องจาก บจ.สามารถเพิ่มประสิทธิภาพการดำเนินงาน ทำให้เกิดการประหยัดต่อขนาด (Economy of Scale) และสามารถควบคุมค่าใช้จ่ายในภาวะที่ต้นทุนเพิ่มทั้งค่าแรง ค่าเชื้อเพลิง และต้นทุนทางการเงิน 
ทั้งนี้ ไม่เพียงแต่กำไรมีการขยายตัวที่ดี ยังพบอีกว่าปริมาณการซื้อขายของหุ้นในตลาดหลักทรัพย์ เอ็ม เอ ไอ มีแนวโน้มปรับตัวเพิ่มขึ้น โดยในช่วงเดือน ส.ค. เฉลี่ยอยู่ที่กว่า 1,000 ล้านบาท เทียบกับเดือนก่อนหน้าอยู่ที่กว่า 600 ล้านบาท และตั้งแต่ต้นปีจนถึงขณะนี้เฉลี่ยอยู่ที่ 753 ล้านบาท เพิ่มขึ้นเมื่อเทียบกับตลอดปี 2554 อยู่ที่ระดับ 618 ล้านบาท
สาเหตุที่ปริมาณการซื้อขายหุ้นเอ็ม เอ ไอ เพิ่มขึ้น เป็นผลมาจากระยะที่ผ่านมามีหุ้นเข้าใหม่จำนวนมาก และยังมีอีก 3 ตัว คือ บริษัท ทีวี ไดเร็ค บริษัท ฮอท พอท และบริษัท ฟอร์จูน พาร์ท อินดัสตรี้ ซึ่งน่าจะสนับสนุนปริมาณการซื้อขายให้เพิ่มขึ้น 
นอกจากนี้ บริษัทขนาดกลางและขนาดเล็กเริ่มใช้เครื่องมือทางการเงินเข้ามาช่วยในการระดมทุน เช่น หุ้นปันผล การออกใบสำคัญแสดงสิทธิ (วอร์แรนต์) แทนการออกหุ้นสามัญเพื่อเสนอขายให้กับผู้ถือหุ้นเดิม (RO) แบบเฉพาะเจาะจง (PP) และผู้ลงทุนทั่วไป (PO) 
เครื่องมือทางการเงินเหล่านี้ กลายเป็นปัจจัยหลักในการผลักดันให้มีการซื้อขายสูงขึ้น จากข้อมูลพบว่า บจ.ในเอ็ม เอ ไอ 74 บริษัท มีการออกวอร์แรนต์ถึง 18 บริษัท เทียบกับ บจ.ในตลาดหลักทรัพย์แห่งประเทศไทย (SET) ที่มีจำนวนกว่า 500 บริษัท แต่มีการออกวอร์แรนต์เพียง 60 บริษัท 
“การออกวอร์แรนต์เป็นเครื่องมือเพิ่มทุนของ บจ.ขนาดกลางและเล็ก ที่ไม่ได้ทำให้ผู้ลงทุนเกิดข้อกังวล และกลับพบว่าเป็นที่นิยมของผู้ลงทุนเข้ามาซื้อขายวอร์แรนต์ของหุ้นนั้นๆ จนสร้างแฟนคลับวอร์แรนต์ขึ้นมา โดยพบว่าตั้งแต่ต้นปีจนถึงขณะนี้ บจ.ในเอ็ม เอ ไอ มีการเพิ่มทุนแล้ว 2,700 ล้านบาท ซึ่งสูงกว่าปี 2554 ทั้งปีแล้วที่มีการระดมทุน 2,500 ล้านบาท” นายชนิตร กล่าว